Ɩnɩ ɔma a,
Yesu mʋa mʋ akasɩpʋ bɛfa Galilea ɔpʋá bʋtɛtɩ mʋ́ Tiberia amʋ yɔ mʋ́ ɔbɩn.
Ɔdɔm betsia buo mʋ,
tsufɛ ɔdɛ alɔpʋ tsa wanwansʋ.
Mʋa akasɩpʋ bɔdʋ yɔ okuku kʋsʋ,
yetsia asɩ ɩnʋ.
(Alɩ brɛ amʋtɔ a,
Yudafɔ nkɛá bɔ́pʋgyi Israelfɔsʋ Katsʋn Nkɛ amʋ ɩlafʋn ta.)
Ɩnʋ Yesu lotsu ansɩ fʋa wun ánɩ́ ɔdɔm kpɔnkpɔɔnkpɔntɩ bɛba mʋ wa.
Mʋʋ ɔlɛfɩtɛ Filipo ɔbɛɛ,
“Nkʋnʋ abénya atogyihɛ hɔ ha aha anfɩ bégyi?”
(Yesu lɛblɩ asʋn anfɩ pʋsɔ Filipo kɩ,
tsufɛ oyin tɔá ɔbɔ́bwɛ dodo.)
Filipo lɛlɛ mʋ́ ɔnɔ ɔbɛɛ,
“Nɩ apʋ tsra kwe ɩkɔka hɔ atogyihɛ kʋraa a,
ɩmɔ́ɔfʋn ánɩ́ okugyiɔkʋ obénya kpalobi gyi!”
Simon Petro mʋ pio Andrea,
ogyi akasɩpʋ amʋtɔ ɔkʋlɛ lɛbla Yesu ɔbɛɛ,
“Oyimbi ɔkʋ dɛ bodobodo apin putuputu anu pʋ́ ntsutso iye bwahɛ anyɔ.
Tamɛ ntɔ ɩnɩ bɔ́bwɛ aha tsɔtsɔɔtsɔ anfɩ?”
Yesu lɛbla mʋ akasɩpʋ amʋ ɔbɛɛ,
“Mlɩha amʋ́ abʋtsiatsia asɩ.”
Aha amʋ fɛ́ɛ́ betsia ɩfasʋ.
Ayin ánɩ́ bʋbʋ amʋ́tɔ bɔ́bwɛ fɛ mpɩm-nu (5,000).
Mʋʋ Yesu lɔhɔ bodobodo amʋ,
da Bulu ɩpan,
ɔlɛha beye mʋ́ ha aha amʋʋ bʋtsie ɩnʋ amʋ.
Alɩ kɛn ɔlɔbwɛ ntsabi bwahɛ amʋ ɛ nɩ.
Amʋ́tɔ okugyiɔkʋ lenya alɩá odekle.
Begyi mwɛ sian.
Yesu lɛbla akasɩpʋ amʋ ɔbɛɛ,
“Mlɩkʋla sianhɛ amʋ,
mɛnɩ ɩmɔ́ɔbwɛ atɔ yintahɛ.”
Lɛlɛ,
bɔtɔsɩ sianhɛ amʋʋ benya tsu bodobodo anu amʋtɔ amʋ.
Ɩlɔbʋla alakpa duanyɔ kɛkɛ.
Aha amʋ bowun osuna anfɩ Yesu labwɛ anfɩ.
Mʋ́ sʋ bɛblɩ bɛɛ,
“Lɛlɛ,
oyin anfɩ gyi Bulu ɔnɔsʋ ɔtɔɩpʋ amʋʋ bɔwanlɩn mʋ ɩwɩ asʋn wa Bulu asʋntɔ bɛɛ,
ɔbɛ́ba ɔyɩtɔ amʋ nɩ.”
Yesu lowun ánɩ́ aha amʋ babwɛ agywɩɩn bɛɛ,
bɛ́ba bɛkɩta mʋ ɔwʋnlɩntɔ yaɩ mʋ iwie.
Mʋ́ sʋ mʋ nkʋlɛ ɔlɛladʋ yɔ nkpa si amʋ́.